32005D0849
L 315/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 ноември 2005 година
за прилагане на Директива 72/166/EИО на Съвета по отношение на проверките на застраховки „Гражданска отговорност“ при използване на моторни превозни средства
(нотифицирано под номер C(2005) 4580)
(текст от значение за ЕИП)
(2005/849/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/166/EИО на Съвета от 24 април 1972 г. за сближаване на законодателствата на държавите-членки относно застраховките „Гражданска отговорност“ при използването на моторни превозни средства и за прилагане на задължението за застраховане на такава отговорност (1), и по-специално член 7, параграф 3 от нея,
като има предвид, че:
(1)
На 30 май 2002 г. бе сключено многостранно споразумение, наричано по-долу „споразумението“, между националните застрахователни служби на държавите-членки от Европейското икономическо пространство и на другите асоциирани държави. Споразумението е приложено към Решение 2003/564/EО на Комисията от 28 юли 2003 г. за прилагане на Директива 72/166/EИО на Съвета относно проверките на застраховки „Гражданска отговорност“ при използване на моторни превозни средства (2) c , с което Комисията определи датата, от която държавите-членки престават да извършват проверки на застраховки „Гражданска отговорност“ по отношение на превозни средства, които обичайно се намират на територията на една от държавите, подписали споразумението, и които са предмет на споразумението. Приложното поле на споразумението впоследствие е разширено по отношение на други страни чрез приемането на добавка № 1.
(2)
На 26 май 2005 г. националните застрахователни служби на държавите-членки и тези на Андора, Хърватия, Исландия, Норвегия и Швейцария подписаха добавка № 2 към споразумението, с която споразумението бе разширено, за да включи и националната застрахователна служба на Андора. Добавката предвижда практически договорености за премахване на проверките на застраховки по отношение на превозни средства, които обичайно се намират на територията на Андора и които са предмет на добавката.
(3)
Следователно всички условия за премахване на проверките на застраховки „Гражданска отговорност“ на моторни превозни средства в съответствие с Директива 72/166/EИО между държавите-членки и Андора са изпълнени,
ПРИЕ НАСТОЯЩОТО РЕШЕНИЕ:
Член 1
От 1 януари 2006 г. държавите-членки престават да извършват проверки на застраховките „Гражданска отговорност“ по отношение на превозни средства, които обичайно се намират на територията на Андора и които са предмет на добавка № 2 от 26 май 2005 г. към Многостранното споразумение между националните застрахователни служби на държавите-членки от Европейското икономическо пространство и на другите асоциирани държави.
Член 2
Държавите-членки незабавно информират Комисията за мерките, приети за прилагането на настоящото решение.
Член 3
Адресати на настоящото решение са държавите-членки.
Съставено в Брюксел на 29 ноември 2005 година.